**Informatīvais ziņojums par Eiropas Savienības fondu darbības programmas „Izaugsme un nodarbinātība” 6.3.1. specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” ieviešanu**

Ar Ministru kabineta 2013.gada 8.augusta sēdes protokollēmumu (protokols Nr.43, 11.§, 15.1.apakšpunkts) tika atbalstīta Eiropas Savienības (ES) fondu 2014. - 2020.gada plānošanas perioda darbības programmas „Izaugsme un nodarbinātība” 6.3.1.specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” īstenošanas uzsākšana 2014.gada pirmajā pusē.

Atbilstoši 2013.gada 20.augusta Ministru kabineta sēdē izskatītā informatīvā ziņojuma „Par Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas finanšu instrumenta un Latvijas un Šveices sadarbības programmas apguvi līdz 2013.gada 30.jūnijam” 8.nodaļai, ES fondu 2014.-2020.gada plānošanas perioda specifiskā atbalsta mērķa uzsākšanai ierobežotas projektu iesniegumu atlases ietvaros atbildīgajai ministrijai jāizstrādā specifiskā atbalsta mērķa ieviešanas priekšlikums, ko saskaņo ES fondu pagaidu uzraudzības komitejā un pēc priekšlikuma saskaņošanas pagaidu uzraudzības komitejā priekšlikumu informatīvā ziņojuma veidā virza izskatīšanai Ministru kabinetā. Ņemot vērā minēto, Satiksmes ministrija izstrādājusi informatīvo ziņojumu par 6.3.1.specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” ieviešanu līdz Ministru kabineta noteikumu par 6.3.1.specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” īstenošanu spēkā stāšanās. Priekšlikums specifiskā atbalsta mērķa ieviešanai tika atbalstīts ES fondu pagaidu uzraudzības komitejas 2013.gada 5.decembra sēdē.

Par 6.3.1.specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” ieviešanu atbildīgā iestāde, kā arī finansējuma saņēmējs ir Satiksmes ministrija. Satiksmes ministrija nodalīs atbildīgās iestādes un finansējuma saņēmēja funkcijas. Satiksmes ministrija kā finansējuma saņēmējs sagatavos projektu iesniegumus, slēgs vienošanās ar Centrālo finanšu un līgumu aģentūru par projekta īstenošanu, veiks iepirkuma procedūras projekta īstenošanas vajadzībām, veiks projekta īstenošanas uzraudzību, sagatavos maksājumu pieprasījumu, pārskatus par projekta īstenošanu u.c.

Indikatīvs projektu iesniegumu atlases kritēriju apraksts sniegts ziņojuma 1.pielikumā.

6.3.1.specifiskajam atbalsta mērķim paredzētais kopējais finansējuma apjoms ir 277 032 428 eiro, t.sk. Eiropas Reģionālās attīstības fonda (ERAF) finansējums ir 235 477 563 eiro, valsts budžeta dotācija – 41 554 865 eiro. Informācija par katram projektam paredzēto finansējuma apjomu, kā arī projekta īstenošanas laika grafiku sniegta ziņojuma 2.pielikumā. Atbalsta intensitāte ir 85%.

Specifiskā atbalsta mērķa īstenošanā nav paredzēts iesaistīt sadarbības partnerus.

Prognozēts, ka pirmajā atlases kārtā apstiprināmo projektu īstenošanai 2014.gadā nepieciešami 7 114 000 eiro, šo projektu īstenošanas pabeigšanai 2015.gadā nepieciešami 25 350 000 eiro, 2016.gadā – 329 000 eiro. Informācija par pirmajā atlases kārtā īstenojamajiem ātrāk uzsākamajiem projektiem un tiem nepieciešamo finansējumu sniegta ziņojuma 3.pielikumā, kur iekļauti projekti, kuri saskaņā ar VAS „Latvijas valsts ceļi” vērtējumu atbilst projektu iesniegumu atlases kritēriju priekšlikumam un iekļauti valsts autoceļu sakārtošanas programmā 2014.-2020.gadam[[1]](#footnote-1).

Projekta iznākuma rādītājs ir rekonstruēto vai modernizēto autoceļu kopējais garums. Specifiskā atbalsta mērķa īstenošanas rezultātā plānots pārbūvēt 574 km valsts reģionālo autoceļu.

Projekta rezultāta rādītājs ir valsts reģionālo autoceļu sliktā un ļoti sliktā stāvoklī īpatsvars. Plānots, ka specifiskā atbalsta mērķa, kā arī valsts budžeta finansēto valsts reģionālo autoceļu seguma atjaunošanas projektu īstenošanas rezultātā valsts reģionālo autoceļu sliktā un ļoti sliktā stāvoklī īpatsvars samazināsies līdz 26%. 2012.gadā sliktā un ļoti sliktā stāvoklī bija 53,7% valsts reģionālo autoceļu.

Specifiskā atbalsta mērķa grupa ir satiksmes dalībnieki.

Projektu attiecināmās izmaksas:

1. būvlaukuma ierīkošanas un novākšanas izmaksas;
2. apbraucamo ceļu izbūves, uzturēšanas un nojaukšanas izmaksas (ja apbraucamais ceļš ir izbūvēts kā pagaidu ceļš) pamatceļa būvniecības laikā;
3. apbraucamo ceļu uzturēšanas izmaksas pamatceļa būvniecības laikā (ja tiek izmantots esošais ceļu tīkls);
4. pievadceļu uzturēšanas izmaksas pamatceļa būvniecības laikā;
5. pamatceļa būvdarbu izmaksas;
6. ceļa kompleksam piederošo inženiertīklu būvdarbu izmaksas;
7. velosipēdu ceļu un gājēju ceļu (ietvju) gar valsts reģionālo autoceļu izbūves izmaksas;
8. labiekārtošanas darbu izmaksas (tajā skaitā autobusu pieturvietas, apgaismojums, apzaļumošana, lietus ūdens attīrīšanas iekārtas);
9. satiksmes drošības aprīkojuma uzstādīšanas, atjaunošanas izmaksas;
10. satiksmes vadības aprīkojuma uzstādīšanas un atjaunošanas izmaksas (tajā skaitā meteoroloģiskās stacijas, kas nepieciešamas konkrētā ceļa posma seguma stāvokļa noteikšanai, satiksmes uzskaites punkti);
11. ar projekta darbībām tieši saistītās publicitātes pasākumu izmaksas atbilstoši normatīvajiem aktiem par Eiropas Savienības fondu publicitātes un vizuālās identitātes prasību nodrošināšanu;
12. pasākumu izmaksas vides aizsardzības prasību nodrošināšanai;
13. pievienotās vērtības nodokļa izmaksas, kas nav atgūstamas atbilstoši normatīvajos aktos noteiktajai kārtībai;
14. būvdarbu uzraudzības izmaksas;
15. projektēšanas un autoruzraudzības izmaksas;
16. zemes iegādes izmaksas (ja zemes iegāde ir tieši nepieciešama projektā paredzētās būvniecības īstenošanai (ne vairāk kā 10 % no attiecināmo izmaksu kopsummas));
17. projekta attiecināmo izmaksu pieaugums (ne vairāk kā 10% no attiecināmo izmaksu kopsummas), ja projekta apstiprināšanas brīdī nav apstiprināts būvprojekts tehniskā projekta stadijā.

Projekta atbalstāmās darbības ir valsts reģionālo autoceļu posmu ar asfalta segumu pārbūve un valsts reģionālo autoceļu posmu ar grants segumu pārbūve par asfalta segumiem, kā arī atbalstītajos posmos iekļauto tiltu pārbūve.

Specifiskā atbalsta mērķa īstenošana tiks uzsākta 2014.gada 1.pusgadā pēc ES fondu 2007.-2013.gada plānošanas perioda ierobežotas projektu iesniegumu atlases principiem. Ātrāk uzsākamo projektu sākotnējo atlasi veiks Satiksmes ministrija. Sadarbības līgumā starp Satiksmes ministriju un Centrālo finanšu un līgumu aģentūru tiks noteikta projektu ieviešanas uzraudzības kārtība. Atbilstoši ES fondu vadošās iestādes izstrādātajam vadības un kontroles sistēmas aprakstam projektu īstenošanas uzraudzības funkcija tiks nodrošināta Centrālajā finanšu un līgumu aģentūrā. Satiksmes ministrija kā atbildīgā iestāde nodrošinās specifiskā atbalsta mērķa rezultatīvo rādītāju un mērķu sasniegšanas uzraudzību, kā arī veiks pārbaudi projekta īstenošanas vietā pirms noslēguma maksājuma veikšanas.

Atbildīgā iestāde līdz Ministru kabineta noteikumu par 6.3.1.specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” īstenošanu spēkā stāšanās veiks šādas funkcijas: veiks projektu sākotnējo atlasi, nodrošinās projektu ieviešanas uzraudzību un kontroli, nosūtīs sadarbības iestādei informācijai finansējuma saņēmēja iesniegtos projektu iesniegumus, to grozījumus un finansējuma saņēmēja iesniegtos progresa pārskatus, nosūtīs sadarbības iestādei izskatīšanai finansējuma saņēmēja iesniegtos projekta iepirkumu plānus, nodrošinās komunikāciju ar finansējuma saņēmēju par sadarbības iestādes konstatētajām atkāpēm un riskiem izmaksu attiecināmībai, iesaistīs sadarbības iestādi tiesību aktu izstrādē, kas nosaka kārtību, kādā īsteno specifisko atbalsta mērķi.

Sadarbības iestāde līdz Ministru kabineta noteikumu par 6.3.1.specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” īstenošanu spēkā stāšanās veiks šādas funkcijas: veiks projekta iepirkumu plānu pārbaudes un nepieciešamības gadījumā pārsūtīs tos Iepirkumu uzraudzības birojam, veiks projektu iepirkumu pirmspārbaudes, nepieciešamības gadījumā izlases veidā veiks iepirkumu pārbaudes, deleģēs sadarbības iestādes pārstāvi dalībai starpinstitūciju un specifiskā atbalsta mērķa projektu ieviešanas progresa sanāksmēs, informēs atbildīgo iestādi par veikto pārbaužu slēdzieniem un, ja nepieciešams, par citām konstatētajām atkāpēm un riskiem izmaksu attiecināmībai.

Specifiskā atbalsta mērķa ietvaros valsts atbalsts nav paredzēts.

Risks, ka izmaksas, kas projektā veiktas pirms tā apstiprināšanas, varētu netikt attiecinātas, ir zems, ņemot vērā pieredzi ar 2007.-2013.gada plānošanas periodā īstenojamo 3.2.1.1.aktivitāti „Valsts 1.šķiras autoceļu maršrutu sakārtošana”.

 Ņemot vērā minēto, Satiksmes ministrija aicina atbalstīt informatīvajā ziņojumā ietverto priekšlikumu 6.3.1.specifiskā atbalsta mērķa „Palielināt reģionālo mobilitāti uzlabojot valsts reģionālo autoceļu kvalitāti” īstenošanas uzsākšanai un atļaut Satiksmes ministrijai kā finansējuma saņēmējam uzsākt informatīvajā ziņojumā paredzēto atbalstāmo darbību īstenošanu, sākot ar Eiropas Savienības fondu darbības programmas „Izaugsme un nodarbinātība” apstiprināšanu Eiropas Komisijā pirms projekta iesnieguma apstiprināšanas.

Satiksmes ministrs A.Matīss

 Valsts sekretārs K.Ozoliņš

14.01.2014. 11:26

1123

O.Stoļarova

67028241, Olga.Stolarova@sam.gov.lv

A.Strods

67028038, Andis.Strods@sam.gov.lv

1. Informatīvais ziņojums "Par Valsts autoceļu sakārtošanas programmu 2014. – 2020.gadam un tās īstenošanai nepieciešamo finansējumu" izskatīts 2013.gada 21.maija sēdē (sēdes protokola Nr.30 57.§) [↑](#footnote-ref-1)